SK Úradný vestník Európskej únie C 223/7

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 223/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„VARAŽDINSKO ZELJE“

ES č.: HR-PDO-0005-01132– 25.06.2013

CHOP ( X ) CHZO ( )

1. Názov

„Varaždinsko zelje“.

2. Členský štát alebo tretia krajina

Chorvátsko.

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované.

3.2. Opis výrobku, na ktorý sa vzťahuje názov uvedený v bode 1

„Varaždinsko zelje“ je druh kapusty, ktorá pochádza z miestnej (autochtónnej) odrody „varaždínskej kapusty“ určenej na zachovanie (Brassica oleracea var. capitata f. alba). Hlávka kapusty má sploštený tvar, listy sú v hornej časti hustejšie a v spodnej časti voľnejšie v závislosti od podmienok pestovania. Vyše dvoch tretín hlávky pokrývajú pevne zvinuté listy. Po dozretí kapusty, v čase zberovej zrelosti, sa okraje vonkajších listov zvyčajne začínajú stáčať dohora. Čepeľ listov je tenká a listy majú výrazné žilkovanie. Hlavná žilka, najmä na vonkajších listoch, je pri báze hrubá. Listy sú svetloolivovej farby a majú celistvé okraje. „Varaždinsko zelje“ má horkastú chuť s ostrými tónmi a prenikavú vôňu čerstvej kapusty. Minimálny obsah sušiny je 8 %, pričom minimálny obsah cukru je 40 g/kg. Vnútorné listy zrelej hlávky sú žltkasto-biele. Hlúbik je obzvlášť dlhý a môže dosahovať výšku až dvoch tretín hlávky. Hlúbik je v skutočnosti byľ so skrátenými internódiami a s vrcholovým púčikom v tvare hlávky. Koreňový systém kapusty „Varaždinsko zelje“ je veľmi silný a byľ je dosť výrazná. Hoci neskorá varieta dobre znáša chlad, možno ju pestovať aj ako jarnú kapustu. Vďaka svojmu špecifickému tvaru a elasticite listov sa „Varaždinsko zelje“ tradične používa na prípravu miestnych domácich špecialít.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie kapusty „Varaždinsko zelje“ vrátane vysádzania priesad a zberu sa uskutočňuje v zemepisnej oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Pestovanie „Varaždinsko zelje“ sa prísne obmedzuje na oblasť v rámci administratívnych hraníc Varaždínskej župy. Prirodzenú hranicu Varaždínskej župy tvorí zo severu rieka Dráva. Do tejto župy patria tieto mestá a obce: Varaždin, Ivanec, Ludbreg, Novi Marof, Lepoglava, Varaždinske Toplice, Bednja, Beretinec, Breznica, Breznički Hum, Cestica, Donja Voća, Martijanec, Gornji Kneginec, Jalžabet, Klenovnik, Ljubeščica, Mali Bukovec, Maruševec, Petrijanec, Sračinec, Sveti Đurđ, Sveti Ilija, Trnovec Bartolovečki, Veliki Bukovec, Vidovec, Vinica a Visoko.

5. Súvislosť so zemepisnou oblasťou

5.1. Špecifickosť zemepisnej oblasti

Prírodné faktory:

Podľa Köppenovej klasifikácie klímy má Varaždínska župa mierne teplú a mierne studenú klímu.

Z klimatických meraní uskutočňovaných v priebehu niekoľkých rokov od júna do októbra, keď sa „Varaždinsko zelje“ pestuje vonku, je zrejmé, že priemerná teplota sa pohybuje v rozmedzí od 14,9 do 20,1 °C a priemerná relatívna vlhkosť vzduchu od 78,3 do 85 %.

Priemerné mesačné zrážky dosahujú hodnotu 73 až 100 mm. Tri letné mesiace (jún – august) s priemernými zrážkami nad 90 mm sú najvlhšími mesiacmi v roku, pričom toto množstvo zrážok predstavuje takmer tretinu ročných zrážok. Približne 60 % uvedených zrážok sa vyskytuje počas vegetačného obdobia (apríl – september).

Občas môžu byť zimy vo Varaždínskej župe studené a bez snehu s minimálnymi dennými teplotami pod – 10 °C.

Medzi pestovaním „Varaždinsko zelje“ a riekou Dráva je istá súvislosť. Najvhodnejšou oblasťou pestovania „Varaždinsko zelje“ sú roviny a mierne svahy povodia rieky Dráva. Vhodnou oblasťou je aj územie v malých údoliach, ktorá vyryli rieky a potoky.

Vďaka rôznym geologickým a litologickým vlastnostiam má pôda nížin v okolí rieky Dráva rôzne zloženie. Väčšina pôdy v povodí tejto rieky je klasifikovaná ako pôda P-1. Ide o hnedú, kyslú a eutrickú pôdu na štrkovom podklade a hlinité až prevažne skeletálne spraše a piesčité pôdy na pleistocénno-holocénnych sedimentoch pozdĺž rieky Dráva.

Ľudské faktory:

Plodinu „Varaždinsko zelje“ ovplyvnili aj pestovateľské metódy, ktoré sa prispôsobili podmienkam v danej zemepisnej oblasti: fragmentované plochy, malé oblasti, drobní pestovatelia. Základným prvkom pestovania kapusty „Varaždinsko zelje“ sú zručnosti miestnych pestovateľov, a to najmä v súvislosti so zberom. Na zbere sa zúčastňujú rodinní príslušníci rôznych generácií, vďaka čomu dochádza k odovzdávaniu skúseností a zručností potrebných na ručný zber tejto plodiny. Zber sa vo významnej miere podrobuje vlastnému úsudku zberača, ktorý na základe svojich skúseností a vedomostí určuje, ktoré hlávky kapusty sú zrelé a vhodné na zber. Zrakom a dotykom sa zberateľ uisťuje, že vyberá len tie hlávky, ktoré dosiahli správne štádium zrelosti. Ručným zberom sa takisto zabezpečuje lepšia ochrana plodín a predchádza sa tak poškodeniu, ku ktorému by mohlo dôjsť mechanickým zberom. Po mnohých rokoch kultivovania tejto rastliny a zbierania znalostí o jej pestovaní v týchto špecifických podmienkach sa pestovateľom „Varaždinsko zelje“ podarilo vyšľachtiť plodinu s jedinečnými vlastnosťami, ktoré sa inde nevyskytujú (Naše pravice, 1905).

5.2. Špecifickosť výrobku

„Varaždinsko zelje“ je neskorou odrodou, ktorá dobre znáša chlad. V čase zrelosti sa kapusta „Varaždinsko zelje“ vyznačuje týmito špecifickými morfologickými vlastnosťami, ktoré ju odlišujú od ostatných odrôd kapusty: okrem farby a výrazného žilkovania listov táto kapusta tvorí typické, nie príliš veľké, veľmi tvrdé, pevné a sploštené hlávky s hmotnosťou 1 až 3 kg, pričom okraje vonkajších listov sa začínajú stáčať dohora. List „Varaždinsko zelje“ je taký tenký, že ak sa položí na dlaň, možno cezeň vidieť končeky prstov, no zároveň je aj flexibilný a odolný. Listy majú svetloolivovú farbu. „Varaždinsko zelje“ má horkastú chuť s ostrými tónmi a prenikavú vôňu čerstvej kapusty.

Viacerými štúdiami sa potvrdilo, že „Varaždinsko zelje“ sa vyznačuje špeciálnymi vlastnosťami v porovnaní s inými typmi kapusty. Osobitosťou tejto kapusty je vysoký obsah sušiny a výnimočne vysoký obsah cukru (F. Vešnik, Utjecaj sorte na kvalitetu kiselog kupusa v: Poljoprivredna znanstvena smotra, 1969).

Analýzy extraktu kapustových listov technologickej zrelosti preukázali najvyššiu antioxidačnú aktivitu. „Varaždinsko zelje“ v štádiu technologickej zrelosti má celkový obsah fenolov 0,94 – 1,03 mg/ml GAE [mg kyseliny gálovej (GAE)/ml vzorky], zatiaľ čo celkový obsah flavonoidov je 0,15 – 0,25 mg/ml CE. Celkový obsah fenolov a flavonoidov rastlín závisí od ich genetických vlastností (rod, druh, kultivar) a environmentálnych a pestovateľských podmienok a úzko súvisí s antioxidačnou aktivitou [D. Šamec et al., Antioxidant potency of white (Brassica oleracea L. var. capitata) and Chinese (Brassica rapa L. var. pekinensis (Lour.)) cabbage: The influence of development stage, cultivar choice and seed selection in: Scientia Horticulturae, 2011].

Jednou z predností „Varaždinsko zelje“ je jeho vhodnosť na pestovanie vonku. Vďaka odolnosti voči nízkym teplotám možno „Varaždinsko zelje“ nechať na poliach do neskorej jesene, čím sa odbúra potreba ďalších skladovacích priestorov. Vďaka tomu sa až do dosiahnutia zrelosti tejto plodiny a jej zberu ďalej zvyšuje obsah sušiny a cukru. Ďalšiu záruku pôvodnosti kapusty „Varaždinsko zelje“ predstavuje špecifický „uzavretý“ cyklus jej pestovania, ktorý sa začína zasiatím semien z odrody na zachovanie a končí zberom finálneho produktu.

5.3. Príčinná súvislosť medzi zemepisným pôvodom a prípadnou danou kvalitou, dobrou povesťou alebo inými vlastnosťami výrobku.

„Varaždinsko zelje“ má vysoký obsah sušiny a výnimočne vysoký obsah cukru vďaka pestovateľskej metóde spočívajúcej v ponechaní plodiny, ktorá dobre znáša chlad, na poliach až do neskorej jesene. Výskumom sa potvrdilo, že kapusta „Varaždinsko zelje“ vďačí za vysoký obsah fenolov a flavonoidov svojím genetickým vlastnostiam, ako aj environmentálnym a pestovateľským podmienkam.

Priemerná denná teplota v mesiacoch počas vegetačného obdobia a rozloženie zrážok vo vymedzenej zemepisnej oblasti sú ideálne pre pestovanie kapusty „Varaždinsko zelje“, ktorá sa komerčne pestuje len v tejto oblasti. Studené zimy bez snehu vo vymedzenej zemepisnej oblasti spôsobujú, že pôda, ktorá sa zorala na jeseň, zamrzne. Okrem toho sa vďaka tomu dosiahne lepšia drobivosť pôdy, ale aj obmedzenie populácií škodcov, čoho výsledkom sú veľmi zdravé rastliny.

Z hľadiska pravidelných dodávok vody do danej pestovateľskej oblasti zohráva mimoriadne významne úlohu nízkopoložený terén povodia rieky Dráva. Okrem existujúcich riečisk dodáva ďalšiu vlhkosť oblastiam pestovania „Varaždinsko zelje“ podzemná voda. Prevládajúcim typom pôdy vo vymedzenej zemepisnej oblasti je hnedá, kyslá a eutrická hlinitá pôda, ktorá prospieva pestovaniu zeleniny, najmä kapusty. To potvrdzuje aj stáročná tradícia pestovania kapusty v tejto oblasti.

Medzi ďalšie faktory prispievajúce k špecifickosti danej plodiny patri okrem klimatických a pedologických podmienok aj tradovanie miestnych pestovateľských postupov, ktoré si tunajší roľníci odovzdávali z generácie na generáciu s cieľom ochrániť autochtónnu odrodu na zachovanie, ktorá sa používa pri pestovaní kapusty „Varaždinsko zelje“. Zručnosť potrebná pri zbere, znalosti týkajúce sa dostatočnej zberovej zrelosti hlávok kapusty a odovzdávanie „know-how“ týkajúceho sa pestovania a ručného zberu ďalším generáciám je zárukou toho, že v tradičnom pestovaní „Varaždinsko zelje“ budú môcť pokračovať nové generácie pestovateľov. Ručný zber je kľúčovým krokom v procese výberu, ktorý sa uskutočňuje na poli a zaručuje jednotnú kvalitu „Varaždinsko zelje“.

Vďaka svojim pružným a tenkým listom spolu s horkou chuťou a ostrými tónmi sa kapusta „Varaždinsko zelje“ stala neodmysliteľnou súčasťou receptúr tradičných miestnych jedál.

Pôvod a špeciálne postavenie tejto plodiny potvrdzuje aj erb mesta Vidovec, v ktorom je zobrazená hlávka kapusty „Varaždinsko zelje“.

Odkaz na uverejnenie špecifikácie

(článok 6 ods. 1 druhý pododsek tohto nariadenia (2))

http://www.mps.hr/UserDocsImages/HRANA/VZ%20ZELJE/Izmijenjena%20Specifikacija%20proizvoda.pdf

(1) Ú. v. EÚ L 343, 14.12.2012, s. 1.

(2) Pozri poznámku pod čiarou č. 1.